En kvinde blev mandag dømt for at have stjålet 122.000 kroner fra en plejehjemsbeboer, hun var kontaktperson for.

Mandag blev en 32-årig kvinde dømt for at have stjålet 122.000 kroner fra en plejehjemsbeboer i Brovst. Kvinden havde hævet pengene fra beboerens hævekort. Det skriver tv2.dk. Den dømte kvinde, der tilstod tyveriet, er idømt seks måneders betinget fængsel og samfundstjeneste. Den 32-årige var sosu-assistent på plejehjemmet i Brovst, og hun fungerede som kontaktperson for den ældre kvinde, der var offer for tyveriet. Den ældre kvinde havde ingen pårørende og kunne ikke tage vare på sig selv. - På et tidspunkt opdager den dømte, at plejehjemsbeboeren har sit dankort og pinkode liggende i en skuffe. I løbet af 2012, 2013 og 2014 hæver hun de her mange penge og giver hvert år beboeren cirka 3.-4.000 kroner om året, fortæller Torben Kauffmann Sørensen til tv2.dk Tyveriet bliver opdaget, da en anden beboer på plejehjemmet får indsigt i den ældre kvindes økonomi. - Så sætter vi en fælde op, hvor vi kontakter det pengeinstitut, som hævningerne ofte foregår ved. Da den dømte hæver penge næste gang, bliver hun fanget på overvågningskameraet, og det var den videosekvens, der endte med at fælde hende, siger Torben Kauffmann Sørensen. Politiet har oplyst, at den dømte kvinde har lovet at betale pengene tilbage øjeblikkeligt til plejehjemsbeboeren.